ΓΡΑΠΤΗ ΕΡΩΤΗΣΗ P-2322/98

υποβολή: Francesco Baldarelli (PSE) προς την Επιτροπή

(13 Ιουλίου 1998)

Θέμα: Άνοιγμα της εσωτερικής αγοράς της Δημοκρατίας της Μακεδονίας

Λαμβάνοντας υπόψη:

- Οτι η ΕΕ έχει παγιωμένες κοινωνικοοικονομικές σχέσεις με τη Δημοκρατία της Μακεδονίας,

- Λαμβάνοντας υπόψη ότι η συνεργασία βασίζεται σε θεσμοθετημένο διάλογο ο οποίος επέτρεψε τις άμεσες παρεμβάσεις της Ένωσης, μέσω προγραμμάτων συνεργασίας και στήριξης, σε διάφορους τομείς της εν λόγω χώρας,

- Εκτιμώντας την προσχώρηση της Δημοκρατίας της Μακεδονίας στις διεθνείς εμπορικές συμφωνίες,

- Διαπιστώνοντας ότι η Μακεδονική Κυβέρνηση προβάλλει διαρκώς και σε διάφορους τομείς εμπόδια στις βιομηχανικές και εμπορικές πρωτοβουλίες, με αποτέλεσμα να αντιτίθεται στο πνεύμα της συνεργασίας με την ΕΕ και τα κράτη μέλη και στις διμερείς και διεθνείς συμφωνίες,

- Έχοντας υπόψη ότι πρόσφατα ιδρύθηκε η Apimak, μεικτή εταιρεία που διέπεται από το δίκαιο της Μακεδονίας, με σημαντική ιταλική συμμετοχή (52 %), η οποία δραστηριοποιείται στον ενεργειακό τομέα,

- Λαμβάνοντας υπόψη ότι η εταιρεία αυτή τηρεί τις αρχές της εταιρικής σχέσης και της συνεργασίας, οι οποίες αποτελούν θεμελιώδεις βάσεις των συμφωνιών με τις τρίτες χώρες και έγιναν, σε πρώτη φάση, αποδεκτές από τη Μακεδονική Κυβέρνηση,

- Διαπιστώνοντας ότι η επιχείρηση αυτή υφίσταται μια σειρά περιοριστικών μέτρων πάσης φύσεως, με στόχο να εμποδιστεί η εμπορία των προϊόντων πετρελαίου και των παραγώγων τους,

- Λαμβάνοντας υπόψη ότι τα μέτρα αυτά υλοποιήθηκαν βάσει κυβερνητικής απόφασης με στόχο τη δέσμευση των εισαγωγών προϊόντων πετρελαίου, καθώς και βάσει περιοριστικών διοικητικών μέτρων (άδειες), με αποτέλεσμα να συνιστούν προσβολή του εσωτερικού ανταγωνισμού και να παραβιάζουν το πνεύμα για άνοιγμα της αγοράς, ως προς το οποίο η Δημοκρατία της Μακεδονίας είχε αναλάβει δέσμευση έναντι της ΕΕ,

- Διαπιστώνοντας ότι το μέτρο αυτό είναι αντικανονικό δεδομένου ότι η προαναφερθείσα εταιρεία θα κατείχε ένα μικρό μερίδιο της αγοράς, το οποίο προβλεπόταν να ανέλθει σε 10 % κατ' ανώτατο όριο μετά από ορισμένα έτη δραστηριότητας.

Βάσει όλων αυτών

1. Πώς είναι δυνατόν να υφίστανται τέτοιες καταστάσεις, οι οποίες αποτελούν σοβαρή προσβολή του διεθνούς δικαίου και των παγιωμένων σχέσεων με την ΕΕ;

2. Προτίθεται η Ευρωπαϊκή Επιτροπή, υπό το φως των ανωτέρω και άλλων περιπτώσεων τις οποίες γνωρίζει, να εγείρει το θέμα το συντομότερο σε διμερές επίπεδο, προκειμένου οι οικονομικές και εμπορικές σχέσεις με τη Δημοκρατία της Μακεδονίας να επανέλθουν σε κατάσταση κανονικότητας;

Απάντηση του κ. Van den Broek εξ ονόματος της Επιτροπής

(3 Αυγούστου 1998)

Οι οικονομικές σχέσεις μεταξύ της πρώην Γιουγκοσλαβικής Δημοκρατίας της Μακεδονίας και της Κοινότητας έχουν ουσιαστικά βελτιωθεί από τα τέλη του 1995 ιδίως πρόσφατα, με βάση τη συμφωνία συνεργασίας που είχε συναφθεί μεταξύ της Κοινότητας και της χώρας αυτής η οποία άρχισε να ισχύει την 1η Ιανουαρίου 1998. Η Επιτροπή γνωρίζει εντούτοις τα προβλήματα που αντιμετωπίζουν πολλοί κοινοτικοί επενδυτές στην πρώην Γιουγκοσλαβική Δημοκρατία της Μακεδονίας συμπεριλαμβανομένης της περίπτωσης που ανέφερε το Αξιότιμο Μέλος του Κοινοβουλίου.

Η πρώην Γιουγκοσλαβική Δημοκρατία της Μακεδονίας δεν είναι μέλος του Παγκοσμίου Οργανισμού Εμπορίου (ΠΟΕ). Από την άλλη πλευρά η χώρα έχει υποβάλει αίτηση να γίνει μέλος του ΠΟΕ και κατά συνέπεια θα πρέπει να σέβεται τα αντίστοιχα πρότυπα. Η Επιτροπή συμμερίζεται επίσης την άποψη του Αξιότιμου Μέλους του Κοινοβουλίου ότι η απαγόρευση εισαγωγών, σε αυτή τη συγκεκριμένη περίπτωση, μπορεί να θεωρηθεί ως καταπάτηση των αρχών της μη διάκρισης για τις κοινοτικές εισαγωγές όπως αναφέρθηκε στη συμφωνία διμερούς συνεργασίας.

Με την ευκαιρία της πρώτης συνάντησης του συμβουλίου συνεργασίας σύμφωνα με τη συμφωνία συνεργασίας που έλαβε χώρα στα Σκόπια 20-21 Μαρτίου 1998, η Επιτροπή τόνισε ήδη τη σημασία δημιουργίας του κατάλληλου πλαισίου προϋποθέσεων για τις άμεσες ξένες επενδύσεις που είναι τόσο σημαντικές για τη χώρα και για την προώθηση της βιομηχανικής και εμπορικής συνεργασίας. Σε όλες τις αντίστοιχες διμερείς συνελεύσεις η Επιτροπή θα υπενθυμίσει στις αρχές την ευθύνη που έχουν στο θέμα αυτό, συμπεριλαμβανομένης της συγκεκριμένης περίπτωσης που ανέφερε το Αξιότιμο Μέλος του Κοινοβουλίου.